Il-futur hu ta' Natasha jew ta' Yelena? "Black Widow" stabbilixxa rekord ġdid ta' dħul fil-box office Amerikana ta' żmien il-pandemija. Fl-ewwel tlitt ijiem kellu dħul ta' $80 miljun. F'mossa rari, id-Disney ħabbru wkoll il-figura tad-dħul ġejja mill-istreaming service billi l-film hu disponibble fuq Disney Plus. Kellu dħul ta' $60 miljun. Mill-pajjiżi fejn ħareġ, dan il-film kellu dħul ta' $78 miljun oħra. "Fast & Furious 9" waqa' lura u niżel fit-tieni post b'dħul ta' $10.8 miljun fi tmiem il-ġimgħa li għaddiet. Meta tgħodd id-dħul kollu globali, diġa laħaq iċ-ċifra ta' $542 miljun wara tliet ġimgħat. Fit-tielet u fir-raba' post tal-box office Amerikana insibu żewġ films oħra tal-kumpanija Universal. "A Quiet Place Part II" okkupa l-ħames post. Kemm il-darba ffaċċjajt il-mistoqsija, għala l-films ispirati mill-karattri maħluqa mill-Marvel jagħmlu aktar suċċess minn dawk ibbażati fuq karattri tad-DC Comics. Jien naħseb li hemm tweġiba ċara. Il-Marvel huma aktar proattivi u meta ikunu reattivi, il-Marvel jagħmlu dan b'ħeffa u l-azzjoni li jieħdu tkun innovattiva. Il-każ ta' "Black Widow" hu eżempju ċar. Id-DC Comics għandhom lil Batman, bħala wieħed mill-ftit super-eroj li mgħandux super-poteri u xorta hu wieħed mill-aktar popolari. Is-saħħa ta' Batman hi fl-umanità tiegħu. Il-karattru ta' Natasha Romanoff ilna narawh fuq l-iskrin minn "Iron Man 2" – jiġiferi mill-2010. Dejjem rajniha bħala ġellieda effiċjenti neqsa mis-super-poteri li għandhom il-membri l-oħra tal-Avengers. Jekk id-DC Comics ippreżentaw lil Wonder Woman ġo film maħdum taħt id-direzzjoni ta' mara (Patty Jenkins), "Black Widow" għandu mara fit-tmun. Fil-fehma tiegħi, Shortland mhix viżjonarja daqs Jenkins. Il-prologu ser iġgħelna nissimpatiżżaw aktar ma' Natasha Romanoff. Jeħodna f'Ohio fl-1995. Natasha (Ever Anderson) għandha 13-il sena. Għandha oħtha Yelena (Violet McGraw) li hi iżgħar minnha. Ommhom Melina (Rachel Weisz) tkun qegħda tipprepara l-ikel meta jitfaċċa l-missier Alexei (David Harbour) imħasseb. Lill-martu jgħidilha li għandhom siegħa biss biex jaħarbu. Jitilqu kollox warajhom u jsuqu lejn ajruplan moħbi li kellhom bl-awtoritajiet Amerikani jiġru warajhom u jisparaw fuqhom. Jirnexxilhom jaħarbu u jinżlu f'Kuba. Mal-wasla, iż-żewġt ibniet jiġu injettati u mitlufa minn sensihom. Il-ġenituri kienu spijji Russi. It-tfal jispiċċaw f'idejn il-Ġeneral Dreykov (Ray Winstone). Dan ikun il-moħħ wara programm biex lin-nisa jagħmel ġellieda b'saħħithom u qattiela li meta jsiru letali, isejħilhom 'Black Widows'. It-taħriġ u l-kundizzjonament mentali jingħata f'dik li tissejjħa ir-Red Room. In-narrattiva issa taqbeż 21 sena, b'Natasha (Scarlett Johansson) qegħda tipprova tagħmel sens minn dak li ġara f'ħajjitha. Huwa l-perjodu wara l-ġrajja ta' "Captain America: Civil War" (2016), meta l-Avengers infirdu. Natasha taħrab lejn il-Punent u ssieħbet il-fazzjoni ta' Steve Rogers. Minkejja dan id-dettal, il-film jiffoka fuq l-oriġini ta' Natasha, kif ukoll il-ħiliet u l-identità tagħha. Il-film mhux nieqes minn azzjoni frenetika u stunts spettakolari. F'Budapest, Natasha terġa ssib lil Yelena (il-parti issa f'idejn Florence Pugh), li saret qattiela wkoll. L-ewwel laqgħa mill-ġdid ta' bejniethom mhix ta' tgħanniqa imma ġlieda spettakolari fil-kċina li turina it-taħriġ militari li huma ħadu. Meta jirrikonċiljaw, huma jiġu f'sensihom li l-għadu tagħhom hu l-monstru Dreykov li serqilhom it-tfulija u l-innoċenza. Biex jeħduha kontra Dreykov, iż-żewġt aħwa riedu jerġgħu jġibu flimkien il-familja. "Black Widow" jippreżentalna xena ħelwa u komika ta' kif jeħilsu lill-missierhom Alexei minn ħabs li jagħtik l-impressjoni li qed fis-Siberja. Huwa jkun ir-Red Guardian, jew aħjar il-verżjoni Russa ta' Captain America. Tissieħeb ukoll ommhom Melina. Scarlett Johansson hi konvinċenti bħalha dik li trid vendetta, imma fl-istess ħin għandha ċerta vulnerabilità. Il-konfront finali ma' Dreykov, joħorġu elementi oħra tal-karattru ta' Natasha: id-determinazzjoni u kemm hi makakka. Jekk tħobb il-films tal-Marvel, tgħaġġilx titlaq 'l barra għax hemm post-credits scene importanti ħafna. Mhux ser niżvela x'niġri għax niddiżappunta lil dawk li għadhom ma rawx il-film. Ngħid biss li din ix-xena ma nħadmitx mal-bqija tal-film. Florence Pugh li tati nterpritazzjoni tajba, żvelat li din ix-xena inħadmet meta saru ir-reshoots. Dawn ix-xeni jagħtuna ftit aktar dettal dwar il-karattru ta' Yelena u anke ħjiel dwar il-futur. Araw il-post-credits scene u ibdew ispekulaw forsi ssibu t-tweġiba jekk il-futur fil-films tal-Marvel hux ta Natasha jew ta' Yelena.